ผู้หญิงที่รวยสุดในโลก คือใคร?
หากให้เรานึกถึงมหาเศรษฐีที่ร่ำรวยระดับโลกมาซัก 3-4 ชื่อ ชื่อแรกๆที่คนเรานึกถึงก็มักจะเป็น Bill Gates, Jeff Bezos, Warren Buffett หรือ Jack Ma ซึ่งชื่อที่เรามักจะนึกถึงนั้น เราอาจจะไม่ทันได้สังเกตเลยว่า  ทุกคนคือผู้ชาย..  ขอต้อนรับสู่เรื่อง ผู้หญิงที่รวยที่สุดในโลก
19 ธ.ค. 2560

ผู้หญิงที่รวยสุดในโลก คือใคร? / โดย ลงทุนแมน
หากให้เรานึกถึงมหาเศรษฐีที่ร่ำรวยระดับโลกมาสัก 3-4 ชื่อ
ชื่อแรกๆ ที่คนเรานึกถึงก็มักจะเป็น Bill Gates, Jeff Bezos, Warren Buffett หรือ Jack Ma
ซึ่งชื่อที่เรามักจะนึกถึงนั้น เราอาจจะไม่ทันได้สังเกตเลยว่า
ทุกคนคือผู้ชาย..
ขอต้อนรับสู่เรื่อง ผู้หญิงที่รวยที่สุดในโลก
วันนี้เลยอยากจะพามารู้จักบรรดาเหล่าผู้หญิงที่รวยที่สุดในโลกกันบ้าง ว่าเป็นใคร (จากการจัดอันดับของ Forbes)
อันดับที่ 5
Laurene Powell Jobs
อายุ 54 ปี มีสินทรัพย์สุทธิ 650,000 ล้านบาท
อดีตภรรยาของ Steve Jobs จากการถือหุ้นใน Apple และ Disney
อันดับที่ 4
Susanne Klatten
อายุ 55 ปี สินทรัพย์สุทธิ 666,000 ล้านบาท
ได้รับมรดกจากคุณพ่อ คือ หุ้นของ Altana บริษัทที่ประกอบธุรกิจด้านเคมีและยารายใหญ่ของเยอรมัน รวมถึง หุ้นใน BMW บริษัทรถยนต์ระดับโลกที่ทุกคนรู้จักกันดี
อันดับที่ 3
Maria Franca Fissolo
อายุ 76 ปี สินทรัพย์สุทธิ 822,000 ล้านบาท
อดีตภรรยาของ Michele Ferrero ผู้ก่อตั้งบริษัท Ferrero S.p.A. ที่ผลิตสินค้าที่ผู้ชื่นชอบของหวานน่าจะรู้จักกันดีอย่าง Ferrero Rocher หรือ Nutella
อันดับที่ 2 Jacqueline Mars
อายุ 78 ปี สินทรัพย์สุทธิ 881,000 ล้านบาท
ทายาทของ Mars บริษัทขนมหวานชื่อดังระดับโลก
อันดับที่ 1
Alice Walton
ผู้หญิงที่รวยที่สุดในโลก อายุ 68 ปี สินทรัพย์สุทธิ 1,103,000 ล้านบาท
Alice Walton ก้าวขึ้นมาเป็นผู้หญิงที่รวยที่สุดในโลก หลังจากการเสียชีวิตของ Liliane Bettencourt เมื่อเดือนกันยายนที่ผ่านมา (Liliane Bettencourt เป็นลูกสาวของผู้ก่อตั้ง บริษัทเครื่องสำอาง L'Oréal)
โดย Alice Walton เป็นลูกสาวของ Sam Walton ผู้ก่อตั้งบริษัทค้าปลีกยักษ์ใหญ่ของสหรัฐฯอย่าง Walmart มีพี่น้องอีก 3 คน คือ Samuel Robson Walton, Jim Walton, และ John Walton
Alice Walton เกิดที่เมือง Newport รัฐ Arkansas ประเทศสหรัฐอเมริกา จบการศึกษาด้านเศรษฐศาสตร์และการเงินจาก Trinity University ก่อนที่จะเริ่มงานเป็น Equity Analyst ที่ First Commerce Corporation
ก่อนที่ในปี 1998 จะก่อตั้ง Investment Bank ชื่อ Llama Company นอกจากนี้เธอยังมีความสนใจทางด้านศิลปะอีกด้วย โดยก่อตั้ง Crystal Bridges Museum of American Art ขึ้นในรัฐบ้านเกิดของเธอ แต่สิ่งที่ทำให้เธอเป็นผู้หญิงที่รวยที่สุดในโลกก็คือ Walmart
จะสังเกตได้ว่าส่วนใหญ่แล้วแหล่งที่มาของทรัพย์สินของมหาเศรษฐินีเหล่านี้จะมาจากมรดก หรือการสืบทอดกิจการจากคนรุ่นก่อน ซึ่งแตกต่างจากคนที่รวย 5 อันดับแรกของโลก (ที่เป็นผู้ชายล้วน) ที่มักเกิดความร่ำรวยจากกิจการที่ตนเองเป็นผู้ริเริ่มก่อตั้ง หรือ เป็นคนบริหารหลักเองทั้งสิ้น
แล้วใครคือผู้หญิงที่รวยที่สุดในโลกด้วยตนเอง?
เขาคนนั้นคือ Zhou Qunfei เป็นชาวฮ่องกง
อายุ 47 ปี สินทรัพย์สุทธิ 242,000 ล้านบาท
โดย Zhou Qunfei เป็นผู้ก่อตั้งและผู้บริหารของ บริษัท Lens Technology ที่ประกอบธุรกิจด้านกระจกหน้าจอโทรศัพท์มือถือ ซึ่งทั้ง Apple และ Samsung เป็นลูกค้าหลักของบริษัททั้งสิ้น
ผู้หญิงรวยที่สุดในโลกด้วยตัวเอง เทียบกับ ผู้ชายรวยที่สุดในโลกด้วยตัวเอง ห่างกันขนาดไหน?
Jeff Bezos เจ้าของบริษัท Amazon เป็นผู้ชายรวยที่สุดในโลกด้วยตัวเอง และเป็นคนที่รวยที่สุดในโลกตอนนี้มีทรัพย์สิน 3,257,000 ล้านบาท ซึ่งมีทรัพย์สินมากกว่า Zhou Qunfei 13 เท่า
ก็คงต้องยอมรับว่า ปัจจุบันเศรษฐีที่เป็น ผู้ชาย กับ ผู้หญิง ยังแตกต่างกันอยู่มาก อย่างไรก็ตามจากโอกาสทางการศึกษาและโอกาสทางธุรกิจที่เพิ่มขึ้นในยุคปัจจุบัน รวมถึงช่องว่างทางเพศที่ลดน้อยลงเรื่อยๆ ส่งผลให้จำนวนผู้หญิงที่ร่ำรวยด้วยตัวเอง เพิ่มมากขึ้นต่อเนื่อง
โดย Forbes รายงานว่าในปีนี้สัดส่วน ผู้หญิงที่ร่ำรวยด้วยตัวเองเพิ่มสูงขึ้นทำสถิติใหม่ และยังมีแนวโน้มเพิ่มสูงขึ้นทุกปี
สุดท้ายแล้วถึงแม้ว่าผู้หญิงจะสร้างทรัพย์สินเท่าผู้ชายไม่ได้ แต่จริงๆ แล้ว ผู้หญิงที่เป็น “ภรรยา” นี่แหละ มักเป็นคนที่คอยสนับสนุนในทุกๆ เรื่องของสามี ให้มีกำลังใจ มีแรงในการทำงาน ส่วนผู้หญิงอีกคนหนึ่งก็คือ “แม่” ที่คอยเป็นห่วง และเป็นแรงผลักดันให้ลูกชายลุกขึ้นสู้ต่อเพื่อให้ครอบครัวมีชีวิตที่ดีขึ้น
ดังนั้นความสำเร็จของผู้ชายที่ว่าใหญ่โตนั้น ก็คงไม่แฟร์ที่จะบอกว่ามาจากผู้ชายคนนั้นเพียงคนเดียว เพราะจริงๆ แล้วความสำเร็จเหล่านี้ อาจจะมีส่วนสนับสนุนมาจากผู้หญิงที่เป็นภรรยา และแม่ รวมอยู่ในนั้นด้วยส่วนหนึ่ง
สรุปแล้วพื้นฐานสำคัญของมนุษย์น่าจะเป็นครอบครัวมากกว่าตัวคนเดียว
เพราะไม่ว่ามนุษย์เพียงคนเดียวจะรวยอย่างไร ก็อาจจะไม่ได้เหนือไปกว่า ครอบครัวเราจะมีความสุขอย่างไร..
----------------------
<ad> ถ้าอยากเก็บความสุขของครอบครัว แต่บ้านเรามีที่เก็บไม่พอ เชิญมาใช้บริการเช่าห้องเก็บของที่ i-Store Self Storage มีห้องขนาดตั้งแต่ 0.5 ตารางเมตรขึ้นไปให้เช่า ทีนี้เราอยากเก็บ จักรยาน ถุงกอล์ฟ ของสะสม เอกสาร กระเป๋า รองเท้า ก็มาเช่าได้ เก็บได้ตั้งแต่ 1 สัปดาห์จนถึงเป็นปี ที่สำคัญปลอดภัย ประกันของหาย สะอาด และอยู่ใจกลาง สีลม และ สุขุมวิท สนใจติดต่อ 062-595-3393 หรือ 
----------------------
Reference
-
-
-
-